Pågrepet av tungt bevæpnet politi -  tidligere dømt for å true politiet med hagle 
For syv år siden ble den nå drapssiktede 30-åringen dømt for å true politiet. Da lå han på sengen og rettet en ladd hagle mot en politibetjent. Onsdag ble han pågrepet og siktet for drapet på Jonas Aarseth Henriksen (30). Da politiet gikk til aksjon mot huset hans i 07.30-tiden på morgenen, hadde de med seg støtte fra nasjonale bistandsenheter og flere politidistrikt.  Et vitne har fortalt VG at politiet brukte skjold og var tungt bevæpnet på adressen til siktede. Politiinspektør Odd Skei Kostveit sa på en pressekonferanse at pågripelsen gikk rolig for seg.  – Hvorfor ba dere om bistand? – Det er fordi vi forsøker å ha så høy sikkerhet som mulig rundt en sånn pågripelse. I denne saken som dreier seg om et drap, så er vi opptatt av at dette skal skje så trygt som mulig for alle involverte. Både for våre mannskaper, de som skal pågripes og eventuelle andre i område, sier politiinspektør Kostveit. – Har det noe å gjøre med med at personen som ble pågrepet har truet politiet før? – Vi kjenner jo til de siktede og gjør undersøkelser rundt deres tidligere saker. Det er også en del av vurderingen, ifølge Kostveit. – Var dere redd for at han kunne åpne ild? – Det kan jeg ikke kommentere. Det blir for dramatisk.  – Var det noe med hans historikk at dere valgte å be om bistand? – Hans tidligere saker som han har vært etterforsket for er en del av bakgrunnen, sier Kostveit. Mannens forsvarer sier han ikke har fått snakket med sin klient enda, så det ikke klart hvordan han stiller seg til siktelsen.  Truet politibetjent med hagle I oktober 2016 ble 30-åringen dømt for å ha siktet på politiet med en ladd hagle. Politiet var i boligen hans i august samme år for en ransakelse etter et tyveri.  Ifølge dommen fikk politiet kontakt med 30-åringen gjennom et vindu, før de tok seg inn i boligen. Da politibetjenten tok seg inn i soverommet, lå den nå drapssiktede mannen på sengen med en ladd hagle rettet mot ham, ifølge dommen. Tiltalte skal ha ropt «stopp». Politibetjenten varslet kollegene på stedet, før de løp ut av huset. 30-åringen kom seg også ut av huset og kjørte omkring en kilometer lenger bort, før han tok seg inn i skogen med hagla og en bag med patroner.  Han ble pågrepet over fem timer senere etter en stor politiaksjon. 30-åringen erkjente de faktiske forholdene, ifølge dommen. Dommen ble ikke anket. Dette sa politiet om pågripelsen onsdag: Fikk fengselsdom Ifølge dommen anskaffet 30-åringen haglen med hensikt å bruke den mot politiet.  Selv oppga 30-åringen at han anskaffet våpenet av andre grunner. Den nå drapssiktede mannen ble dømt på en rekke punkter, blant annet for å true offentlige tjenestepersoner, bruk av narkotika, ulovlig anskaffelse og besittelse av våpen. 30-åringen ble dømt til fengsel i ett år og to måneder.  VG har tidligere skrevet at han domfelt flere ganger. I 2019 ble han dømt for et grovt våpentyveri sammen med den medsiktede 28-åringen. De to mennene har også hatt med hverandre å gjøre de siste månedene. I slutten av juli kjøpte 28-åringen en sølvgrå bil som han kort tid etterpå solgte til mannen i begynnelsen av 30-årene som ble pågrepet onsdag.
En 30-åring er arrestert og siktet for drapet på Jonas Aarseth Henriksen.  30-åringen har tidligere blitt dømt for å sikte mot politiet med en ladd hagle i 2016.  Politiet skal ha vært tungt bevæpnet under pågripelsen, og fikk bistand av flere politidistrikter og nasjonale bistandsenheter. Pågripelsen gikk rolig for seg.